De oll Kasprati is gewiß
Tau Rostock nich allein bekannt,
Un männig schönes Läuschen is
Von em bericht't dörch't ganze Land.
Na, de hadd mal en lüttes Swin
Von Melmsen tau Sapshagen köfft
Un hadd, as wir de Nam' ok sin,
Dat Swin denn ok nah Melmsen döfft.
»Die kleine Melms«, so näumt hei't bloß,
Un kamm mal einer tau em rinner,
Denn güng ok dat Vertellen los,
Nich etwa von sin Fru un Kinner,
So as dat süs woll pleggt tau sin,
Ne, von »die kleine Melms«, von't lütte Swin.
»Die kleine Melms«, de würd nu up den Kaben
Mit eine olle Säg tausamen set't,
Un as dat kamm so gegen Fastelaben,
Dunn was de Säg ok riklich fett.
De würd nu slacht't, un as't gescheihn,
Dunn satt »die kleine Melms« allein,
Un't was, as ded sei sick d'rüm grämen,
Sei wull kein Fauder tau sick nemen.